De ce a fost respins Viorel Ștefan pentru funcția de membru al Curții Europene de Conturi/ Întrebat dacă este sau nu beneficiar de fonduri europene, Ștefan a răspuns: Nu știu

Candidatul român pentru funcția de membru al Curții Europene de Conturi a fost respins din cauza lipsei sale de calificare, a declarat, marți, eurodeputata austriacă Claudia Schmidt (ÖVP – Partidul Popular Austriac, de guvernământ), citat de agenția austriacă APA.

În plus, Ștefan s-ar fi arătat reticent în a oferi europarlamentarilor lămuriri legate de participațiile sale la firme. Astfel, la întrebarea dacă este sau nu beneficiar de fonduri europene Ștefan a răspuns: „Nu știu”.

Ulterior chestiunea s-ar fi lămurit – românul deține participații la două firme care beneficiază de fonduri europene, a explicat Schmidt, adăugând că, spre deosebire de Viorel Ștefan, candidata Croației s-a prezentat fără cusur.

Context. Plenul Parlamentului European reunit la Strasbourg a respins marți candidatura vicepremierului Viorel Ștefan, propunerea Guvernului României pentru postul de membru al Curții Europene de Conturi.

Anunțul a fost făcut de europarlamentarul Cristian Preda pe pagina de Facebook.

”Plenul PE a respins candidatura vicepremierului Viorel Ștefan la Curtea Europeană de Conturi. Încă un succes al guvernului Dăncilă…”, a scris europarlamentarul.

Pe 8 aprilie, candidatura vicepremierului Viorel Ștefan a fost respinsă și de Comisia de control bugetar (CONT) a Parlamentului European. Potrivit unui comunicat al Parlamentului European, mai mulți eurodeputați au ridicat în timpul audierii chestiunea contribuției lui Ștefan la slăbirea luptei anticorupție.

Votul secret în cazul lui Viorel Ștefan în Comisia de control bugetar (CONT) a Parlamentului European a fost 8 ”pentru” și 12 ”împotrivă”.

Sursa Foto: Inquam Photos/ Autor: Octav Ganea